Návrh
na  udelenie povolenia na zriadenie ING doplnkovej dôchodkovej poisťovne so sídlom 
v Bratislave

I.

Zhodnotenie podmienok vytvorených zriaďovateľmi na zriadenie doplnkovej dôchodkovej poisťovne podľa § 4 ods. 2 až 4  a § 4 ods. 5 písm. písm. b) zákona Národnej rady Slovenskej republiky č.123/1996 Z. z. o doplnkovom  dôchodkovom  poistení  zamestnancov a o zmene a doplnení   niektorých    zákonov v znení zákona č. 409/2000 Z. z. (ďalej len „zákon“). 

    	Zriaďovatelia ING doplnkovej dôchodkovej poisťovne (ďalej len „ING DDP“) Nationale-Nederlanden poisťovňa a. s. so sídlom v Bratislave (ďalej len „zriaďovateľ ING NN“) a  ING  Management  Services  Slovensko  spol. s r.o. so sídlom v Bratislave (ďalej len „zriaďovateľ ING IMS“) v žiadosti o udelenie povolenia na zriadenie doplnkovej dôchodkovej poisťovne  uvádzajú:

1.   Názov a sídlo doplnkovej dôchodkovej poisťovne
      ING doplnková  dôchodková  poisťovňa  so  sídlom  na  Jesenského ul. č. 4/C,  811 02        
      Bratislava 

2.   Predmet činnosti ING doplnkovej dôchodkovej poisťovne
a)	zhromažďovanie príspevkov zamestnávateľov a príspevkov poistencov
b)	hospodárenie s týmito príspevkami
c)	vyplácanie dávok doplnkového dôchodkového poistenia

3.  Zriaďovatelia ING doplnkovej dôchodkovej poisťovne
•	Nationale-Nederlanden poisťovňa  a. s.,  so  sídlom  na  Jesenského  ul. č.  4/C,   81102  Bratislava
•	ING Management   Services   Slovensko   spol.  s r.o. so sídlom na Jesenského ul.č. 4/C, 811 02 Bratislava

4.  Vecné a organizačné predpoklady na vykonávanie doplnkového dôchodkového   
     poistenia
	
V žiadosti o udelenie  povolenia na zriadenie ING DDP zriaďovateľ ING NN a zriaďovateľ ING IMS sa zaväzujú, že po udelení povolenia na zriadenie doplnkovej dôchodkovej poisťovne, najneskôr ku dňu zápisu do registra doplnkových dôchodkových poisťovní zabezpečia vecné a organizačné predpoklady na plynulé vykonávanie všetkých činností doplnkového dôchodkového poistenia.
Pre zabezpečenie výkonu doplnkového dôchodkového poistenia bude ING DDP používať informačné technológie (ďalej len „IT“)  rešpektujúce náročné interné smernice 
ING skupiny, ktoré sú v súlade s požiadavkami slovenských bezpečnostných noriem a predpisov týkajúcich sa bankovníctva a poisťovníctva.   
Na základe Zmluvy o nájme nebytových priestorov uzatvorenej medzi ING Management Services, s.r.o. so sídlom v Prahe, v Českej republike, ktorá na území Slovenskej republiky koná prostredníctvom ING Management Services Slovensko s.r.o., organizačná zložka so sídlom v Bratislave a zriaďovateľom ING NN, prevádzkové priestory pre vykonávanie doplnkového dôchodkového poistenia  ING DDP budú zabezpečené na Jesenského ul. č. 4/C v Bratislave.
	Ostatné vecné predpoklady na vykonávanie doplnkového dôchodkového poistenia ako napr. automobily, personálne počítače, kancelárske potreby a pod.  budú zabezpečené podľa potrieb pre výkon doplnkového dôchodkového poistenia. 
	Zriaďovateľ ING NN a zriaďovateľ ING IMS s ohľadom na  podmienky vyplývajúce zo zákona sa zaručujú, že ING DDP pre jednotlivé oblasti  súvisiace  s výkonom doplnkového dôchodkového poistenia v rozsahu stanovenom zákonom zabezpečí kvalifikovaných zamestnancov.
	Uzatváranie zamestnávateľských, zamestnaneckých a poisteneckých zmlúv bude ING DDP zabezpečovať prostredníctvom siete vyškolených a odborne pripravených sprostredkovateľov na základe uzatvorenia zmlúv o sprostredkovaní alebo zmlúv o obchodnom zastúpení medzi ING DDP a sprostredkovateľmi.   

5.  Mená,  priezviská,   rodné  čísla  a  miesta  trvalého   pobytu   navrhovaných     členov   
     správnej rady a navrhovaných členov dozornej rady

	Údaje o navrhovaných  členoch správnej rady a navrhovaných členoch dozornej rady  ING DDP týkajúce sa mena, priezviska, rodného čísla a miesta trvalého pobytu, údaje o ich vzdelaní a praxi a o ich bezúhonnosti sú  uvedené v žiadosti o udelenie povolenia na zriadenie ING DDP.

6. Banka, ktorá bude pre ING DDP vykonávať funkciu depozitára

	Funkciu depozitára pre ING DDP bude vykonávať ING Bank  N.V., pobočka zahraničnej banky, so sídlom na Kolárskej ul. č. 6, 811 06 Bratislava. IČO 30 844 754, zapísaná v Obchodnom registri Okresného súdu Bratislava I, vložka č.: 130/B, oddiel: Po.
 
II.

Prílohy k žiadosti o udelenie povolenia na zriadenie ING DDP:

	Zriaďovateľ ING NN a zriaďovateľ ING IMS k Žiadosti o udelenie povolenia na zriadenie ING DDP predložili nasledujúce prílohy:

1.  Zmluvu o zriadení ING DDP 

	Zriaďovateľ ING NN a zriaďovateľ ING IMS  predložili Zmluvu o zriadení ING DDP (ďalej len „Zmluva“) uzatvorenú  dňa 27. augusta 2003, ktorou sa nahrádza zakladacia listina doplnkovej dôchodkovej poisťovne „ING“ zo dňa 3. apríla 2003.           
Zmluvnými stranami sú:

•	Nationale-Nederlanden poisťovňa  a. s.,  so  sídlom  na  Jesenského  ul. č.  4/C, 811 02  Bratislava, IČO: 35 691 999, zapísaná v Obchodnom registri Okresného súdu Bratislava I, oddiel: Sa, vložka č.:1095/B zastúpená Tomášom Nidetzkým, generálnym riaditeľom a predsedom predstavenstva.  
•	ING   Management   Services  Slovensko  spol.  s r.o. so sídlom na Jesenského ul. č. 4/C, 811 02  Bratislava,  IČO:  35 684 666,  zapísaná v  Obchodnom registri Okresného  súdu  Bratislava I,  oddiel:   Sro,  vložka  č.: 10480/B  zastúpená  Ing. Danou Poliačkovou,       konateľkou.

	V Zmluve sa zriaďovatelia dohodli na názve a sídle doplnkovej dôchodkovej poisťovne.  Zmluva obsahuje predmet činnosti zriaďovateľa ING NN a zriaďovateľa ING IMS, predmet činnosti ING DDP, údaje o účelovom vklade určeného na úhradu nákladov spojených so zriadením ING DDP a začatím vykonávania doplnkového dôchodkového poistenia, údaje o členoch správnej rady a dozornej rady ING DDP a údaje o depozitárovi.

2.  Zmluvy o budúcich zamestnávateľských zmluvách    

	Zriaďovateľ ING NN a zriaďovateľ ING IMS predložili zmluvy o budúcej zamestnávateľskej zmluve uzatvorené medzi  zriaďovateľom ING NN a zamestnávateľmi, ktorými  sa preukazuje,  že zamestnávatelia zamestnávajú viac ako 100 000 zamestnancov. 

	Zriaďovateľ ING NN  a zriaďovateľ ING IMS predložili zoznam zmlúv o budúcich zamestnávateľských zmluvách uzatvorených so 198 zamestnávateľmi, ktorí zamestnávajú celkom 103 861 zamestnancov.

3.  Zmluva  o  budúcej zmluve s  ING  Bank  N. V.  o výkone funkcie depozitára pre ING 
     DDP

	Zriaďovateľ ING NN uzatvoril dňa 3. apríla 2003 s ING Bank N.V., pobočka zahraničnej banky, so sídlom na Kolárskej ul. č. 6, 811 06 Bratislava Zmluvu o budúcej zmluve o výkone funkcie depozitára pre ING DDP.
	Zmluvné strany sa zaviazali, že po doručení návrhu zmluvy o výkone funkcie depozitára, Banka bez zbytočného odkladu, najneskôr do 1 mesiaca odo dňa jeho doručenia uzavrie s ING DDP zmluvu o výkone funkcie depozitára.  

4. Návrh  dávkového plánu ING DDP

	ING DDP bude doplnkové dôchodkové poistenie vykonávať podľa dávkového plánu, zamestnávateľskej zmluvy zamestnaneckej zmluvy a poisteneckej zmluvy.
	Dávkový plán ING DDP upravuje podmienky účasti na  doplnkovom dôchodkovom poistení, podmienky vykonávania doplnkového dôchodkového poistenia, podmienky vzniku nároku na jednotlivé druhy dávok ako aj podmienky prevodu príspevkov do inej doplnkovej dôchodkovej poisťovne.

            Podľa návrhu dávkového plánu bude ING DDP poskytovať doplnkový starobný dôchodok, výsluhový dôchodok pre poistencov vykonávajúcich práce, ktoré sú na základe rozhodnutia príslušného orgánu na ochranu zdravia vydaného podľa osobitného predpisu zaradené do kategórie  3  alebo  4, doplnkový  invalidný dôchodok a pozostalostný dôchodok.
Podľa zákonom stanovených podmienok umožňuje aj výplatu jednorazového vyrovnania a odstupného.

	Výpočet dávok doplnkového starobného dôchodku, doplnkového invalidného dôchodku a pozostalostného dôchodku je konštruovaný podľa poistno-matematických zásad a vzorcov pri poistno-technickej úrokovej miere stanovenej v návrhu dávkového plánu.
	Výška dávky je závislá od úhrnu príspevkov zaplatených na osobný účet poistenca, podielov na výnosoch z hospodárenia, dohodnutej doby vyplácania garantovaného dôchodku a veku poistenca v čase výpočtu dávky.

	Návrh dávkového plánu stanovuje zásady, podľa ktorých sa poistenec a príjemca dávky podieľajú na výnosoch z hospodárenia ING DDP. Podiely na výnosoch z hospodárenia ING DDP sa rozdelia medzi poistencov a príjemcov dávok pomerne k priemeru stavu aktuálnych zostatkov na ich individuálnych dôchodkových účtoch v závislosti  od času , počas ktorých sú peňažné prostriedky na individuálnych dôchodkových účtoch alebo poistno-matematických rezervách evidovaných v danom účtovnom období.

5.  Návrh štatútu ING DDP
 
	Návrh štatútu obsahuje názov a sídlo doplnkovej dôchodkovej poisťovne, názov a sídlo zriaďovateľov,  predmet činnosti doplnkovej dôchodkovej poisťovne, spôsob zriaďovania orgánov ING DDP vrátane spôsobu voľby a odvolania členov správnej rady a členov dozornej rady, dĺžku ich funkčného obdobia, vymedzenie ich pôsobnosti a pravidlá hlasovania. Súčasťou návrhu štatútu sú zásady hospodárenia ING DDP a spôsob vyrovnania sa  s účelovým vkladom.  	

	ING DDP si zriaďuje samosprávne orgány, ktorými sú správna rada a dozorná rada. Výkonným orgánom ING DDP  bude riaditeľstvo. Riaditeľstvo vedie generálny riaditeľ, ktorý zodpovedá za plynulý výkon doplnkového dôchodkového poistenia.

	Správna rada ING DDP, ktorá je najvyšším a zároveň štatutárnym orgánom má 6 členov a tvorí sa z rovnakého počtu zástupcov zamestnávateľov (3), ktorí sú volení zamestnávateľmi a rovnakého počtu zástupcov poistencov (3), ktorí sú volení poistencami.
	Dozorná rada ING DDP, ktorá je dozorným a kontrolným orgánom má taktiež 6 členov a tvorí sa z rovnakého počtu zástupcov zamestnávateľov (3), ktorí sú volení zamestnávateľmi a rovnakého počtu zástupcov poistencov (3), ktorí sú volení poistencami.
	Ak ING DDP začne príjemcom dávok vyplácať doplnkový dôchodok, stanú členmi správnej rady aj príjemcovia dávok, pričom zástupcovia poistencov a zástupcovia príjemcov dávok budú zastúpení v správnej rade v pomere 2:1.
Funkčné obdobie členov správnej rady a členov dozornej rady ING DDP je štvorročné.
		
Správna rada ING DDP okrem pôsobnosti ustanovenej v zákone vymenúva a odvoláva generálneho riaditeľa, vymenúva trojčlennú volebnú komisiu, schvaľuje organizačnú štruktúru vo forme organizačného poriadku, schvaľuje mzdové podmienky a podmienky odmeňovania generálneho riaditeľa a zamestnancov ING DDP.   

	Súčasťou štatútu ING DDP sú mená a priezviská navrhovaných členov správnej rady a dozornej rady.

	ING DDP bude hospodáriť s majetkom v súlade so zákonom tak, aby neboli ohrozené práva poistencov a nároky príjemcov dávok. Informácie o hospodárení budú zverejňované v denníku s celoštátnou pôsobnosťou.
	Účelový vklad zložený zriaďovateľom ING IMS  na účet vedený v ING Bank N.V., pobočka zahraničnej banky so sídlom v Bratislave sa považuje za vratný príspevok vo forme pôžičky poskytnutej ING DDP za presne stanovených podmienok. 
	Samostatne je upravené uspokojenie práv poistencov a nárokov príjemcov dávok pri zániku ING DDP.

6.  Návrh finančného plánu a dlhodobého finančného plánu ING DDP

	Zriaďovateľ ING NN a zriaďovateľ ING IMS predložili finančný plán na obdobie kalendárneho roka v ktorom ING DDP  začne vykonávať doplnkové dôchodkové poistenie a návrh dlhodobého finančného plánu na obdobie piatich  kalendárnych rokov. Finančný plán vychádza zo súčasnej ekonomickej situácie a zverejňovaných prognóz budúceho vývoja, ktorý zohľadňuje aj pravdepodobný vstup Slovenskej republiky do EÚ.

7.  Potvrdenie o disponovaní s účelovým vkladom

	Zriaďovateľ ING IMS predložil výpis z účtu č. 9000015393/730 vedeného v ING Bank N.V., pobočka zahraničnej banky so sídlom v Bratislave zo dňa 27. augusta 2003, ktorým potvrdzuje vklad  vo výške 30. miliónov Sk na účet ING IMS uskutočnený dňa 26. augusta 2003. 
	Zriaďovateľ ING IMS ďalej predložil potvrdenie ING Bank N.V., pobočka zahraničnej banky so sídlom v Bratislave, zo dňa 26. augusta 2003, ktorým Banka potvrdzuje zloženie účelového vkladu na účet spoločnosti ING IMS v súvislosti so zriadením doplnkovej dôchodkovej poisťovne na základe zákona o doplnkovom dôchodkovom poistení.

8.  Čestné vyhlásenie o pôvode peňazí, ktoré tvoria účelový vklad

	Zriaďovateľ ING IMS predložil čestné vyhlásenie, v ktorom uvádza, že peňažné prostriedky účelového vkladu sú jeho vlastníctvom a jeho zloženie vykonáva na vlastný účet v súvislosti so zriadením ING DDP.
	Zriaďovateľ ING IMS vyhlasuje, že peňažné prostriedky, ktoré tvoria účelový vklad, nepochádzajú z nepoctivých zdrojov, a to najmä z trestnej činnosti alebo inej činnosti, ktorá nie je trestná ale je v rozpore s dobrými mravmi.

III.

Splnenie podmienok ustanovených zákonom pre udelenie povolenia na zriadenia ING doplnkovej dôchodkovej poisťovne:

1. V žiadosti  o udelenie  povolenia  na zriadenie doplnkovej dôchodkovej poisťovne                             zriaďovatelia uviedli nasledovné údaje ustanovené v §  4 ods. 2 zákona:
•	 názov a sídlo doplnkovej dôchodkovej poisťovne
•	predmet činnosti doplnkovej dôchodkovej poisťovne
•	vecné a organizačné predpoklady na vykonávanie doplnkového dôchodkového poistenia
•	mená, priezviská, rodné čísla a miesta trvalého pobytu navrhovaných členov správnej rady a členov dozornej rady, údaje o ich vzdelaní a praxi a o ich bezúhonnosti
•	banku, ktorá bude pre doplnkovú dôchodkovú poisťovňu vykonávať funkciu depozitára.

2.   Zriaďovateľ ING NN zaplatil správne poplatky podľa zákona Národnej rady Slovenskej republiky číslo 145/1995 Z. z. o správnych poplatkoch v znení neskorších predpisov vo výške 5000,- Sk.
3.   Zriaďovateľ ING NN a zriaďovateľ ING IMS sa zaviazali zabezpečiť vecné a organizačné   predpoklady na vykonávanie doplnkového dôchodkového poistenia bez zbytočného odkladu po udelení povolenia na zriadenie ING DDP, najneskôr ku dňu zápisu ING DDP do registra doplnkových dôchodkových poisťovní vedenom ministerstvom. 

      4.   Zmluvami o budúcich zamestnávateľských zmluvách zriaďovateľ ING NN preukázal, že zamestnávatelia, ktorí sa zaviazali uzavrieť po vzniku doplnkovej dôchodkovej poisťovne zamestnávateľskú zmluvu zamestnávajú viac ako 100 000 zamestnancov. 

5.   Zriaďovateľ  ING IMS predložil  výpis z účtu č. 9000015393/730 vedeného v ING Bank N.V., pobočka zahraničnej banky so sídlom v Bratislave zo dňa 27. augusta 2003, ktorým Banka potvrdzuje vklad  vo výške 30. miliónov Sk na účet ING IMS realizovaný dňa 26. augusta 2003. 
6.  Zriaďovateľ ING IMS predložil vyhlásenie o tom, že peňažné prostriedky, ktoré tvoria účelový vklad, nepochádzajú z nepoctivých zdrojov, a to najmä z trestnej činnosti alebo inej činnosti, ktorá nie je trestná ale je v rozpore s dobrými mravmi. 

7.	Funkciu depozitára pre ING DDP bude vykonávať ING Bank N.V., so sídlom na Amstelveenseweg č. 500, 1081 KL  Amsterdam, Holandské kráľovstvo, zapísaná v Obchodnej a Priemyselnej komore pre Amsterdam, číslo zápisu 33031431, a to  prostredníctvom ING Bank  N.V., pobočka zahraničnej banky, so sídlom na Kolárskej ul. č. 6, 811 06 Bratislava. IČO 30 844 754, zapísaná v Obchodnom registri Okresného súdu Bratislava I, vložka č.: 130/B, oddiel: Po.
 
8.	Zriaďovateľ ING NN a ING IMS spolu so  Žiadosťou o udelenie povolenia na zriadenie doplnkovej dôchodkovej poisťovne predložili Zmluvu o zriadení doplnkovej dôchodkovej poisťovne zo dňa 27. augusta 2003, ktorá v celom rozsahu nahradila Zakladaciu listinu doplnkovej dôchodkovej poisťovne zo dňa 3. apríla 2003.

9.	Zriaďovateľom ING NN a zriaďovateľom ING IMS predložené:
•	návrh dávkového plánu
•	návrh štatútu
•	návrh finančného plánu a dlhodobého finančného plánu
sú v súlade so zákonom a sú utvorené predpoklady na dosiahnutie účelu doplnkového dôchodkového poistenia.

Záver:

Ministerstvo práce, sociálnych vecí a rodiny Slovenskej republiky po dohode s Ministerstvom financií Slovenskej republiky na základe komplexného zhodnotenia podmienok na udelenie povolenia na zriadenie doplnkovej dôchodkovej poisťovne konštatuje, že zriaďovateľ Nationale-Nederlanden poisťovňa  a. s.,  so  sídlom  na     Jesenského  ul. č.  4/C,   81102  Bratislava a zriaďovateľ ING Management Services   Slovensko spol. s r.o. so sídlom na Jesenského ul.č. 4/C, 811 02 Bratislava, splnili podmienky pre udelenie povolenia na zriadenie ING doplnkovej dôchodkovej poisťovne uvedené v § 4 ods. 2 až 4 a v § 4 ods. 5 písm. b) zákona Národnej rady Slovenskej republiky č.123/1996 Z. z. o doplnkovom  dôchodkovom  poistení  zamestnancov a o zmene a doplnení   niektorých  zákonov v znení zákona č. 409/2000 Z. z.